Katalin Novák

Katalin Éva Novák (f. 6. september 1977) er ungversk stjórnmálakona og fyrrverandi forseti Ungverjalands. Hún var kjörin árið 2022 og er bæði fyrsti kvenforseti landsins og yngsti forseti í sögu Ungverjalands. Novák er meðlimur í íhaldsflokknum Fidesz og sat á ungverska þinginu frá 2018 til 2022. Hún var jafnframt fjölskyldumálaráðherra í fjórðu ríkisstjórn Viktors Orbán frá 2020 til 2021. 

Novák sagði af sér sem forseti í febrúar 2024 vegna gagnrýni í kjölfar þess að hún hafði  náðað mann sem hafði verið dæmdur fyrir að hylma yfir barnaníð.

Menntun
Novák lauk gagnfræðanámi við Ságvári Endre-gagnfræðiskólann árið 1996 og nam síðan hagfræði við Corvinus-háskólann í Búdapest og lögfræði við Háskólann í Szeged. Á námsárum sínum gekk hún einnig í París Nanterre-háskóla. Auk ungversku talar Novák frönsku, ensku og þýsku.

Ferill
Novák hóf störf við ungverska utanríkisráðuneytið árið 2001 og sérhæfði sig í málefnum Evrópu og Evrópusambandsins. Árið 2010 varð hún ráðherraráðgjafi og árið 2012 var hún útnefnd ráðuneytisstjóri mannauðsráðuneytisins.

Árið 2014 varð Novák ríkisritari í fjölskyldu- og ungmennamálum við mannauðsráðuneytið. Hún varð fjölskyldumálaráðherra í október 2020 og hélt því ráðuneyti til desember 2021.

Novák var varaforseti Fidesz frá 2017 til 2021.

Þann 21. desember 2021 tilkynnti Viktor Orbán forsætisráðherra að hann hygðist tilnefna Novák til embættis forseta Ungverjalands í forsetakosningum landsins árið 2022. Þann 10. mars 2022 vann Novák með 137 af 188 atkvæðum á ungverska þinginu.

Novák tilkynnti þann 10. febrúar 2024 að hún hygðist segja af sér sem forseti Ungverjalands. Afsögn hennar kom í kjölfar þess að upplýst var um að hún hafði náðað mann sem hafði árið 2018 verið dæmdur fyrir að þrýsta á þolendur kynferðisbrota að draga ásakanir sínar til baka. Maðurinn sem hlaut náðunina hafði verið næstráðandi á ríkisreknu barnaheimili en sá sem var ásakaður um kynferðisbrotin var formaður þess.

Einkahagir
Katalin Novák er gift og á þrjú börn. Eiginmaður hennar er hagfræðingurinn István Veres, framkvæmdastjóri fjármálamarkaðar og gjaldeyrismarkaðsstofnunar Landsbanka Ungverjalands. Hún er meðlimur í ungversku mótmælendakirkjunni.

Tilvísanir

Flokkur:Forsetar Ungverjalands